CELEX: 62008TN0039
Language: el
Date: 2008-01-22 00:00:00
Title: Υπόθεση T-39/08: Προσφυγή-αγωγή της 22ας Ιανουαρίου 2008 — Ευρωπαϊκή Δυναμική κατά Επιτροπής

12.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/34
            
         Προσφυγή-αγωγή της 22ας Ιανουαρίου 2008 — Ευρωπαϊκή Δυναμική κατά Επιτροπής
   (Υπόθεση T-39/08)
   (2008/C 92/69)
   Γλώσσα διαδικασίας: η αγγλική
   Διάδικοι
   
      Προσφεύγουσα-ενάγουσα (στο εξής: προσφεύγουσα): Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ (Αθήνα, Ελλάδα) (εκπρόσωπος: Ν. Κορογιαννάκης, δικηγόρος)
   
      Καθής-εναγόμενη (στο εξής: καθής): Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής με την οποία δεν επελέγη η προσφορά της προσφεύγουσας και ανατέθηκε η εκτέλεση της συμβάσεως στον επιλεγέντα ανάδοχο,
            
         
               —
            
            
               να υποχρεώσει την Επιτροπή να αποκαταστήσει τη ζημία που υπέστη η προσφεύγουσα λόγω της συμμετοχής της στην εν λόγω διαδικασία του διαγωνισμού, ύψους 441 564,50 ευρώ,
            
         
               —
            
            
               να καταδικάσει την Επιτροπή στην καταβολή των δικαστικών και άλλων εξόδων στα οποία υποβλήθηκε η προσφεύγουσα στο πλαίσιο της υπό κρίση προσφυγής-αγωγής (στο εξής: προσφυγή), ακόμη και αν αυτή απορριφθεί,
            
         
               —
            
            
               να καταδικάσει την Επιτροπή στην καταβολή των δικαστικών και άλλων εξόδων στα οποία υποβλήθηκε η προσφεύγουσα στο πλαίσιο της υπό κρίση προσφυγής.
            
         Ισχυρισμοί και κύρια επιχειρήματα
   Η προσφεύγουσα υπέβαλε προσφορά κατόπιν προσκλήσεως της καθής για την υποβολή προσφορών στο πλαίσιο ανοιχτού διαγωνισμού με αντικείμενο τη φιλοξενία, διαχείριση, ενίσχυση, προώθηση και συντήρηση της πύλης της Ευρωπαϊκής Επιτροπής στο διαδίκτυο σχετικά με την ηλεκτρονική μάθηση (elearningeuropa.info) (ΕΕ 2007/S 87-105977). Η προσφεύγουσα προσβάλλει την από 12 Νοεμβρίου 2007 απόφαση της καθής, η οποία απέρριψε την προσφορά της προσφεύγουσας και την ενημέρωσε για την ανάθεση της εκτελέσεως της συμβάσεως σε άλλο ενδιαφερόμενο που είχε υποβάλει προσφορά. Επιπλέον, η προσφεύγουσα ζητεί αποζημίωση για τις φερόμενες ζημίες που υπέστη λόγω της διαδικασίας του διαγωνισμού.
   Προς στήριξη της προσφυγής της, η προσφεύγουσα ισχυρίζεται ότι η καθής υπέπεσε σε πρόδηλη πλάνη εκτιμήσεως και ότι δεν παρέθεσε αιτιολογία σύμφωνα με το άρθρο 253 ΕΚ. Επιπλέον, η προσφεύγουσα υποστηρίζει ότι κατά την αξιολόγηση των προσφορών υπήρξε στην καθής σύγχυση μεταξύ των κριτηρίων αξιολογήσεως και των κριτηρίων αναθέσεως και ότι η καθής χρησιμοποίησε κριτήρια αξιολογήσεως τα οποία δεν είχαν καταστεί γνωστά στους υποψήφιους πριν την εκπνοή της προθεσμίας για την υποβολή των προσφορών. Τέλος, η προσφεύγουσα ισχυρίζεται ότι η καθής παραβίασε την αρχή της απαγορεύσεως των διακρίσεων.